CELEX: C2006/237/30
Language: el
Date: 2006-09-30 00:00:00
Title: Υπόθεση F-79/06: Προσφυγή της 24ης Ιουλίου 2006 — Calò κατά Επιτροπής

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/17
            
         Προσφυγή της 24ης Ιουλίου 2006 — Calò κατά Επιτροπής
   (Υπόθεση F-79/06)
   (2006/C 237/30)
   Γλώσσα διαδικασίας: γαλλική
   Διάδικοι
   
      Προσφεύγων: Giuseppe Calò (Λουξεμβούργο, Λουξεμβούργο) (Εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει τις αποφάσεις του γενικού διευθυντή της Στατιστικής Υπηρεσίας (DG Eurostat), αφενός, περί αναδιοργανώσεως της εν λόγω γενικής διευθύνσεως με την έκδοση πράξεων μεταθέσεως διευθυντών και, αφετέρου, περί απορρίψεως του αιτήματος του προσφεύγοντος να τοποθετηθεί σε μία από τις θέσεις διευθυντή που είναι ή πρόκειται να καταστούν κενές
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, υπάλληλος της καθής, αφού προσέβαλε ενώπιον του Πρωτοδικείου των Ευρωπαϊκών Κοινοτήτων αφενός την απόφαση επανατοποθετήσεώς του στη θέση του κυρίου συμβούλου της γενικής διευθύνσεως όπου υπηρετεί (1) και αφετέρου την απόφαση με την οποία απορρίφθηκε η υποψηφιότητά του για τη θέση διευθυντή στην ίδια γενική διεύθυνση (2), βάλλει τώρα κατά των αποφάσεων με τις οποίες η καθής, στο πλαίσιο της αναδιοργανώσεως της Στατιστικής Υπηρεσίας, απέρριψε την υποψηφιότητά του για τη θέση του διευθυντή, για την πλήρωση της οποίας εκδόθηκε η προκήρυξη COM/2006/164, και διόρισε άλλον υποψήφιο.
   Προς στήριξη της προσφυγής του, ο προσφεύγων προβάλλει i) παράβαση της υποχρεώσεως αιτιολογήσεως, ii) του άρθρου 27 ΚΥΚ και iii) των κανόνων συμπεριφοράς για την πλήρωση θέσεων στους βαθμούς Α1 και Α2, τους οποίους ενέκρινε η καθής, όπως οι κανόνες αυτοί διευκρινίζονται και επικυρώνονται με το συνοπτικό έγγραφο σχετικά με την ακολουθητέα πολιτική όσον αφορά τους ανώτερους υπαλλήλους, το οποίο ενέκρινε η προσφεύγουσα στις 26 Οκτωβρίου 2004.
   
      (1)  Υπόθεση T-118/04 (ΕΕ C 118 της 30.04.2004, σ. 47).
   
      (2)  Υπόθεση T-134/04 (ΕΕ C 146 της 29.05.2004, σ. 6).